A Bizottság 623/98/EK rendelete

(1998. március 19.)

a kenhető zsírokra vonatkozó előírások megállapításáról szóló 2991/94/EK tanácsi rendelet, valamint a tej és tejtermékek forgalmazása során használt megnevezések védelméről szóló 1898/87/EGK tanácsi rendelet alkalmazására vonatkozó egyes részletes szabályok megállapításáról szóló 577/97/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az Ausztria, Finnország és Svédország csatlakozási okmánya által módosított, a tej és tejtermékek forgalmazása során használt megnevezések védelméről szóló, 1987. július 2-i 1898/87/EK tanácsi rendeletre [1] és különösen annak 4. cikke (2) bekezdésére,

mivel a legutóbb a 2181/97/EK rendelettel [2] módosított, a kenhető zsírokra vonatkozó előírások megállapításáról szóló 2991/94/EK tanácsi rendelet, valamint a tej és tejtermékek forgalmazása során használt megnevezések védelméről szóló 1898/87/EGK tanácsi rendelet alkalmazására vonatkozó egyes részletes szabályok megállapításáról szóló, 1997. április 1-jei 577/97/EK bizottsági rendelet [3] 3. cikke szabályokat határoz meg a "vaj" megnevezésnek az 1898/87/EGK rendelet 2. cikkének (3) bekezdésében meghatározottak szerinti összetett termékekre történő használatára; mivel előírja, hogy a "vaj" megnevezésű összetett termékek minimális tejzsírtartalma 75 %;

mivel az 577/97/EK rendelet 4. cikke pontosan meghatározza az annak érdekében követendő eljárást, hogy a "vaj" megnevezés használatát azokra az összetett termékekre engedélyezzék, amelyeknek lényegi része vaj, de technikai és/vagy érzékszervi minőségi okokból a 75 %-os minimális tejzsírtartalom nem tartható be;

mivel az eddigi tapasztalatok azt mutatták, hogy ezt az eljárást eseti alapon nehezen lehetne olymódon alkalmazni, hogy az biztosítsa a tisztességességet és a következetességet; mivel a vajat tartalmazó összetett termékek elnevezésére egyszerű, könnyen érthető szabályokat kell alkalmazni; mivel ezeknek a szabályoknak figyelembe kell venniük az összetett termékek piacának fejlődését;

mivel elfogadható olyan általános szabály, amely lehetővé teszi a "vaj" megnevezés használatát azokra az összetett termékekre, amelyeknek lényegi része vaj, és amelyeknek minimális tejzsírtartalma kevesebb, mint 75 %, de legalább 62 %, feltéve hogy a megnevezés olyan kifejezéseket tartalmaz, amelyek biztosítják, hogy a fogyasztót nem vezetik félre;

mivel a vajat, cukrot és alkoholtartalmú italt tartalmazó termékek az összetett termékeknek egy különleges tulajdonságokkal bíró csoportját alkotják; mivel a "vaj" megnevezésnek az ilyen termékekre történő alkalmazására különös rendelkezéseket kell hozni;

mivel annak biztosítása érdekében, hogy a 1898/87/EGK rendelet célkitűzései teljes mértékben megvalósuljanak, figyelembe véve a tejzsírtartalom széles skáláját azokban az összetett termékekben, amelyek a "vaj" megnevezés használatából előnyre tehetnek szert, a megnevezés használatának feltételévé kell tenni, hogy a termék címkéjén a tejzsírtartalmat feltüntessék;

mivel a Tej- és Tejtermékpiaci Irányítóbizottság az elnöke által meghatározott határidőn belül nem nyilvánított véleményt,

ELFOGADTA EZT A RENDELETET:

1. cikk

Az 577/97/EK rendelet a következők szerint módosul:

1. A 3. cikk helyébe a következő szöveg kerül:

"3. cikk

(1) A "vaj" megnevezés azokra az összetett termékekre használható, amelyeknek az 1898/87/EGK rendelet 2. cikke (3) bekezdésének értelmében vett lényegi része vaj, amennyiben a végtermék legalább 75 % tejzsírt tartalmaz, és amelyeket kizárólag a 2991/94/EK rendelet melléklete A 1. részének értelmében vett vajból és egyéb, a leírásban említett hozzáadott összetevőkből gyártották.

(2) A "vaj" megnevezés használható azokra az összetett termékekre, amelyek kevesebb mint 75 %, de legalább 62 % tejzsírt tartalmaznak, amennyiben az (1) bekezdésben meghatározott egyéb feltételek teljesülnek, és ha a termékmegnevezés a "vajkészítmény" kifejezést tartalmazza.

(3) Az (1) és (2) bekezdéstől való eltérésként, a "vaj" megnevezés más szóval vagy szavakkal társítva a III. mellékletben felsorolt, legalább 34 % tejzsírt tartalmazó termékek megnevezésére használható.

(4) A "vaj" megnevezésnek az (1), (2) és (3) bekezdés szerinti használata annak a követelménynek a függvénye, amely szerint a termékek címkéjén és kiszerelésén jelezni kell a tejzsírtartalmat, és amennyiben az egyéb hozzáadott összetevők is tartalmaznak zsírt, akkor az összes zsírtartalmat is.

(5) A (2) bekezdésben foglalt "vajkészítmény" kifejezést és a (4) bekezdés szerinti jelzéseket szembetűnő helyen kell feltüntetni, és azoknak könnyen láthatónak, valamint tisztán olvashatónak kell lenniük."

2. A 4. cikket el kell hagyni.

3. E rendelet melléklete III. mellékletté válik.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 1998. szeptember 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. március 19-én.

a Bizottság részéről

Franz Fischler

a Bizottság tagja

[1] HL L 182., 1987.7.3., 36. o.

[2] HL L 299., 1997.11.4., 1. o.

[3] HL L 87., 1997.4.2., 3. o.

--------------------------------------------------

MELLÉKLET

III. MELLÉKLET

A 3. cikk (3) bekezdésében említett termékek

A termék típusa | A termék összetétele | Minimális tejzsírtartalom |

Alkoholos vaj (alkoholtartalmú italokat tartalmazó vaj) | Vaj, alkoholtartalmú ital, cukor | 34 % |

--------------------------------------------------